Nõukogu direktiiv,

19. detsember 1991,

kindlustuskomitee loomise kohta

(91/675/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikli 57 lõike 2 kolmandat lauset,

võttes arvesse komisjoni ettepanekut, [1]

koostöös Euroopa Parlamendiga, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu annab komisjonile volitused rakendada nõukogu kinnitatud eeskirju;

nõukogu kahju- ja elukindlustust käsitlevate direktiivide kohaldamiseks on vaja rakendusmeetmeid; aeg-ajalt võivad eelkõige tehnilised muudatused olla vajalikud, et võtta arvesse kindlustussektori arengut; on asjakohane võtta need meetmed kooskõlas IIIb menetlusega, mis on sätestatud komisjoni rakendusvolituste kasutamise menetlusi kehtestava nõukogu 13. juuli 1987. aasta otsuse 87/373/EMÜ [4] artiklis 2;

selleks tuleb luua kindlustuskomitee;

kindlustuskomitee loomine ei välista teisi koostöövorme nende asutuste vahel, kes kontrollivad kindlustusseltside asutamist ja tegevust, ning eelkõige koostööd kindlustusjärelevalveasutuste konverentsis, kelle pädevusse kuulub eelkõige ühenduse direktiivide rakendamist käsitlevate protokollide koostamine; tihe koostöö komitee ja konverentsi vahel oleks eriti kasulik;

kahju- ja elukindlustusest tulenevate probleemide uurimine muudab koostöö pädevate asutuste ja komisjoni vahel soovitavaks; on asjakohane anda see ülesanne kindlustuskomiteele; peale selle tuleks tagada tõrgeteta tegevuse kooskõlastamine kõnesoleva komitee ja ühenduse õigusaktidega loodud teiste samalaadsete komiteede vahel,

ON VASTU VÕTNUD KÄESOLEVA DIREKTIIVI:

Artikkel 1

1. Komisjoni abistab komitee, mida nimetatakse kindlustuskomiteeks, edaspidi "komitee", kuhu kuuluvad liikmesriikide esindajad ja eesistujana komisjoni esindaja.

2. Komitee võtab vastu oma töökorra.

Artikkel 2

1. Kui nõukogu annab oma vastuvõetavate õigusaktidega otsese kahju- ja elukindlustuse valdkonnas komisjonile volituse rakendada nõukogu kinnitatud eeskirju, kohaldatakse lõikes 2 sätestatud korda.

2. Võetavate meetmete eelnõu esitab komiteele komisjoni esindaja. Tähtaja jooksul, mille eesistuja määrab lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

Kui kavandatavad meetmed on komitee arvamusega kooskõlas, võtab komisjon need vastu.

Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.

Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu, välja arvatud juhul, kui komisjon on lihthäälteenamusega olnud kõnealuste meetmete vastu.

Artikkel 3

1. Komitee vaatab läbi kõik kindlustussektoriga, eelkõige otsese kindlustuse valdkonnas ühenduse sätete kohaldamisega seotud küsimused.

Komisjon võib ka konsulteerida komiteega uute ettepanekute üle, mida ta kavatseb esitada nõukogule ja mis on seotud edasise kooskõlastamisega otsese elu- ja kahjukindlustuse valdkonnas.

2. Komitee ei tegele üksikute kindlustusseltside konkreetsete probleemidega.

Artikkel 4

Komitee hakkab oma ülesandeid täitma 1. jaanuaril 1992.

Artikkel 5

Käesolev direktiiv on adresseeritud liikmesriikidele.

Brüssel, 19. detsember 1991

Nõukogu nimel

eesistuja

P. Dankert

[1] EÜT C 230, 15.9.1990, lk 5.

[2] EÜT C 240, 16.9.1991, lk 117 ja EÜT C 305, 25.11.1991.

[3] EÜT C 102, 18.4.1991, lk 11.

[4] EÜT L 197, 18.7.1987, lk 33.

--------------------------------------------------